text: Skoleelever skal pryde museum med snore i alverdens farver
  01 juni 2017 kl. 12.27
  Skoleelever fra hele Trekantområdet skal pynte Trapholt-museet i Kolding med lange, farverige snore. Det sker i samarbejde med billedkunstneren Karoline H. Larsen.
  Billedkunstneren Karoline H. Larsen har slået sig sammen med 1000 skolelever fra hele Trekantområdet. I forbindelse med Design Week Kolding, skal det store kunstværk ”Snorespor” opføres på Trapholt-museet i Kolding.
  Karoline H. Larsen, billedkunstner: "Jeg vil gerne skabe bevægelse inde og ude, psykisk og fysisk. For mig er det en succes, hvis det berører både dem der deltager, og dem der ser på. Det er vigtigt med samskabelse"
  Snore i forskellige farver skal trækkes rundt i Rotunden, der skal vokse og vokse indtil det fylder 6000 farverige kubikmeter.
  Det farvestrålende værk skal ophæve skellet mellem kunst og leg.  Et koncept som Karoline H. Larsen er meget optaget af.
  - Det går ud på en samskabelse, hvor jeg har det kunsteriske overblik, og selve udførelsen og processen sker i samarbejde med deltagerne, siger Karoline H. Larsen til TV SYD.
  Museets gæster kan overvære skabelsen af værket, og fra pinsen kan de selv få lov at trække snore.
  